Basel-Kleinhüningen

**Kleihünige**, offiziell uf Hochdütsch **Kleinhüningen**, isch hüte e Quardier vo der Stadtgmeind Basel, wo sit dr zweite Helfti vom 19. Johrhundert stark vo Industrii- und Verchehrsalage brägt isch. Vorhär isch Kleihünige e Fischerdorf gsi und en eigenständigi schwiizerischi Gmeind usserhalb vo de Door vo Basel.

Dr Dreiländeregge zwüsche Dütschland, Frankriich und der Schwiiz bildet dr nordwestlichst Punggt vom hütige Chliibasler  Quardier. Nordöstlig und östlig gränzt die dütschi Gmeind Wiil am Rhii, südöstlig s Quardier Hirzbrunne, südlig d Wiise mit de Quardier Klybeck und Rosedaal und westlig dr Rhii mit dr französische Gmeind Hünige an s Quardier. Vor dr Iigmeindig zu Basel get sich s Dorf Kleihünige im Süde wiit über d Wiise uuse bis zum Wiiseblatz erstreckt.

Dr Name leitet sich vom gegenüberliggende französische Hünige ab. S Ändi vom Name *-ige* (-ingen) dütet uf en alamannische Ortsname hi. Die alamannischi Bedütig isch «bi dr Sippe vom Huno».

## Wappe

S Ortswappe zeigt dr Hunnefüehrer Attila vor siim Zält uf grüenem Rase.

## Gschicht

S Dorf Kleihünige isch vo Basel 1640 em Markgraf vo Bade abkauft worde und isch no di no zwüsche 1892 und 1907 in d Stadt Basel iigmeindet worde.

## Bevölkerig

D Bevölkerig isch brägt dur ihri vilfältigi Härkumft. Näbe 54,8 % Iwohner mit Schwiizer Bürgerrächt het Kleihünige en Adeil vo usländische Staatsaghörige vo 45,2 % (2005). Vo de Schwiizer si 11 bis 12 % (2000) ibürgeret worde. 47,5 % vo de Iwohner si stimmberächtigti Schwiizer meh 18 Johr alt.

## Wirtschaft

Kleihünige isch en eigentlichs Industriiquardier, es het meh Arbitsblätz as Iwohner und es git meh Industrii- und Verchehrsflechene as Flechene für Wohnige.
Rüümlig dominiert dr Hafe mit de beide Hafebecki, de Gleisalage wo drzue ghöre und Containerterminal.

Bi de öbbe 3800 Beschäftigte in 158 Bedriib dominiert s Gwärb und die verarbeitendi Industrii (Wirtschaftssektor II) mit eme Beschäftigungsadeil vo 62,3 % gegenüber de 37,7 %, wo im Dienstleistigsgwärb (Wirtschaftssektor III) schaffe (2001).

In Kleihüige findet me sämtligi öffentlige Iirichtige (wie Chille, Post, Schuele). D Iichaufszentre im Wiiler Ortsdeil Friidlige bilde für d Kleihüniger Bevölkerig günstigi Iichaufsmöglichkeite in Fuessdistanz.

## Sport

S Quardier het früehner en eigene Iishockeyverein, dr EHC Kleihünige gha, wo aber mit em bankrotte EHC Basel zum EHC Basel-Kleihünige fusioniert het; sidder heisst dr Verein wider nume „EHC Basel“. Kleihünige het usserdäm en eigene Schuttverein, dr VfR Kleihünige, gspilt wird aber uf dr Schorematte in dr unmittelbare Nöchi im Hirzbrunne-Quardier näbedra.

## Gebäud und Sehnswürdigkeite

### Im alte Dorfzentrum

* D Pfarrchille Kleihünige, die ehemolig Dorfchille vo 1710
* Christophoruschille
* S Pfarrhuus wo dr C.G. Jung währed siiner Jugend drin gläbt het
* S Fischerhuus Bürgin vo 1765 uf em Areal vo dr Villa Clavel

### Im Hafe

* D Usstellig Verkehrsdrehscheibe Schweiz und unser Weg zum Meer
* D Ussichtsterrasse Silodurm (Bernoullisilo) vom Architekt Hans Bernoulli
* Zwüschen em Rhii und em Hafenbecki I symbolisiert e silbrige Metallpylon dr Dreiländeregge zwüsche Frankriich, dr Schwiiz und Dütschland, wo datsächlig e baar Meter wiiter im Rhii sälber lit. (Koordinate: )

## Literatur

* Lüem Barbara: *Heimathafen Basel - Die Schweizer Rhein- und Hochseeschifffahrt*. Christoph Merian Verlag, Basel 2003, ISBN 3856161899.
* Hugger Paul: *von der „Dorfidylle“ zum Alltag eines Basler Industriequartiers*. Birkhäuser, Basel 1984, ISBN 3764315776.
* Giesler-Müller Ulrike: *Das alamannische Gräberfeld Basel-Kleinhüningen*. In: *Basler Beiträge zur Ur- und Frühgeschichte *. Nr. 11 B, 1992.
* Lüem Barbara: *Basel-Kleinhüningen: Der Reiseführer*. Christoph Merian Verlag, Basel 2008, ISBN 978-3-85616-352-5.

## Nowiis



## Weblingg

* Statistischs Amt vom Kanton Basel-Stadt - Quartierportrait Kleihünige
* Historischs Lexikon vo dr Schwiiz, Artikel Kleinhüningen
* Wappe vo Kleihünige
* Pro Kleinhüningen, Neutraler Quartierverein
* Quartiertreffpunkt Kleinhüningen